**Füle Község Önkormányzat Képviselő-testületének**

**7/2013. (XII. 20.) önkormányzati rendelete**

**a pénzbeli és természetbeni szociális ellátásokról**

Füle Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 33. § (2) bekezdésében, 45. §-ában, 46. §-ában, 48. § (4) bekezdésében, 50. § (3) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 18. § (1) bekezdés b) pontjában, 18. § (2) bekezdésében kapott felhatalmazás alapján, Magyarország helyi önkormányzatairól szóló törvény 13. § (1) bekezdés 8. pontjában meghatározott feladatkörében eljárva a következőket rendeli el:

**I. Fejezet**

**Általános rendelkezések**

**1. A rendelet hatálya**

**1. §** (1)Ezen rendelet hatálya Füle község közigazgatási területén lakcímmel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 2. § (1) - (3) bekezdése szerinti, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 18. § (4) bekezdése szerinti jogosultakra terjed ki.

(2) A gyermekek részére igényelt rendkívüli gyermekvédelmi támogatás, gyógyszersegély, közgyógyellátás esetén a Gyvt. 18/A. §-ában meghatározott illetékességi szabályok szerint kell eljárni.

(3) Amennyiben a kérelmezőnek több lakcíme van, az illetékességet az a lakóhely vagy tartózkodási hely alapozza meg, ahol életvitelszerűen lakik. A lakcím megállapítása szempontjából a személyi adat- és lakcímnyilvántartás adatai irányadóak.

**2. Az ellátások rendszere**

**2. §** (1) A jogosult részére jövedelme kiegészítésére, pótlására pénzbeli és természetbeni szociális ellátás nyújtható.

(2) Szociális rászorultság esetén a jogosult számára a Képviselő-testület az arra jogosult személynek

**a) pénzbeli ellátásként**

aa) önkormányzati segélyt,

**b) természetbeni ellátásként**

ba) méltányossági alapon megállapított közgyógyellátást,

bb) önkormányzati segélyt

(a továbbiakban együtt: szociális ellátások) állapít meg, külön jogszabályokban, valamint az e rendeletben meghatározott feltételek szerint.

**3. Eljárási szabályok**

**3. §** (1) E rendeletet a Szoctv.-vel, a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Kormányrendelettel (a továbbiakban: Vhr.), az egyes pénzbeli szociális ellátások elszámolásának szabályairól szóló 62/2006. (III. 27.) Kormányrendelettel, valamint a Gyvt.-vel együtt kell alkalmazni.

(2) A szociális ellátások megállapítása iránti kérelmet az erre a célra rendszeresített formanyomtatványon is be lehet nyújtani. A kérelem – ha e rendelet eltérő szabályt nem állapít meg – egész évben folyamatosan benyújtható postai küldeményként vagy személyesen a Fülei Közös Önkormányzati Hivatalban (a továbbiakban: Hivatal).

**4. §** (1) A kérelem elbírálásához az eljáró hatóság köteles bekérni a Szoctv.-ben, a Vhr.-ben, valamint a jelen rendeletben meghatározott iratokat.

(2) A szociális ellátások megállapításakor a jövedelem számításánál irányadó időszakra a Szoctv. 10. § (2)–(5) bekezdésében foglaltakat kell alkalmazni.

**5. §** (1) Nincs szükség igazolásra, ha az adatok az eljáró hatóság nyilvántartásában fellelhetőek.

(2) Az eljáró hatóság a döntését a benyújtott kérelem és annak mellékletei alapján hozza meg. Szükség esetén környezettanulmányt kell beszerezni.

(3) Amennyiben a kérelmező a döntéshez szükséges igazolásokat, iratokat felszólítás ellenére – a felszólításban meghatározott időpontig – nem bocsátja az Eljáró hatóság rendelkezésére, vagy a környezettanulmány elkészítését nem teszi lehetővé, az eljárást az Eljáró hatóság megszünteti vagy a rendelkezésre álló adatok alapján dönt.

**6. §** E rendeletben foglalt fogalmak értelmezésére a Szoctv. 4. §-ában és a Gyvt. 5. §-ában foglaltakat kell alkalmazni.

**4. A jogosulatlanul igénybevett ellátás megtérítése**

**7. §** (1) A jogosulatlanul igénybevett támogatás megtérítésével kapcsolatban a Szoctv. 17. §-ának rendelkezéseit kell alkalmazni.

(2) A polgármester a kötelezett kérelmére a határozatát egy ízben méltányosságból módosíthatja oly módon, hogy a visszafizetendő összeg mértékét csökkentheti, elengedheti, vagy részletfizetést engedélyezhet, feltéve, hogy az igénybevételtől egy év még nem telt el és a visszafizetés olyan helyzetet eredményezne, amely az adós vagy családja megélhetését veszélyeztetné, vagy amelyben ismételten szociális gondoskodásra szorulna. A részletfizetés időtartama azonban nem lehet hosszabb 12 hónapnál.

(3) A polgármester döntése ellen a Képviselő-testülethez címzett – a döntés közlésétől számított 15 napon belül az Eljáró hatóságon benyújtott vagy postai úton eljuttatott – illetékmentes fellebbezéssel lehet élni.

**II. Fejezet**

**Pénzbeli ellátások**

**5. Önkormányzati segély**

**8. §** (1) A képviselő-testület a létfenntartást veszélyeztető azon rendkívüli élethelyzetbe került, valamint az időszakosan vagy tartósan létfenntartási gonddal küzdő azon személyek részére nyújt önkormányzati segélyt, ahol az ellátás megállapításánál figyelembe vehető, egy főre számított havi családi jövedelemhatár nem éri el az öregségi nyugdíj mindenkori legkisebb összegének 130%-át, kivéve az elhunyt személy eltemettetésének költségeihez való hozzájárulásként megállapított önkormányzati segély esetében.

(2) A képviselő-testület – különös méltánylást érdemlő esetben – családonként évente egy alkalommal – jövedelmi viszonyokra tekintet nélkül is megállapíthat önkormányzati segélyt.

(3) Önkormányzati segélyben elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező, nem várt többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

 (4) Az önkormányzati segély minimális összege: 3.000,- Ft.

(6) Az elhunyt személy eltemettetésének költségeihez való hozzájárulásként megállapított önkormányzati segély összege – jövedelemhatártól függetlenül – 10.000,- Ft. (A helyben szokásos legolcsóbb temetés költsége: 100.000,- Ft.)

(7) A temetési költségek finanszírozása érdekében önkormányzati segély nem állapítható meg annak a személynek, aki a hadigondozásról szóló törvény alapján temetési hozzájárulásban részesül.

(8) Az önkormányzati segély kérelemre és hivatalból - különösen nevelési-oktatási intézmény, gyámhatóság, továbbá más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható.

(9) Az önkormányzati segély iránti kérelemről a kérelem beérkezését vagy a hivatalbóli eljárás megindítását követő 15 napon belül kell dönteni.

(10) Az önkormányzati segély iránti kérelmekről a Polgármester dönt.

**III. Fejezet**

**Természetbeni ellátások**

**6. Önkormányzati segély**

**9. § Ezen rendelet 8. §-ában megállapított önkormányzati segély indokolt esetben természetben is nyújtható.**

**7. Méltányossági alapon megállapított** k**özgyógyellátás**

**10. §** (1)A közgyógyellátás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás.

(2) A közgyógyellátás iránti kérelmet a Hivatalnál lehet előterjeszteni.

**11. §** (1) Méltányosságból helyi közgyógyellátásra jogosult az a szociálisan rászorult személy, akinek

1. a családjában az egy főre számított havi jövedelem nem éri el az öregségi nyugdíj mindenkori legkisebb összegének 150 %-át, egyedül élő esetén annak 200 %-át, továbbá
2. a havi rendszeres gyógyító ellátás költségének mértékeke az öregségi nyugdíj mindenkori legkisebb összegének 25%-át meghaladja.

(2) A közgyógyellátásra való jogosultság megállapítása során Vhr. 35–48. §-ban foglaltakat kell alkalmazni.

(3) A méltányossági közgyógyellátás iránti kérelmekről a Polgármester dönt.

**III/A fejezet[[1]](#footnote-1)**

**Alapellátások**

**Étkeztetés”**

(1) A szociális igazgatásról és szociális ellátásokról szóló 1993. évi III. törvény (A továbbiakban: Szt.) 62. §. (2) bekezdése értelmében meghatározottak szerint az étkeztetést az alábbiak szerint biztosítja:

(2) A képviselő-testület a Szt. 62. §-ában meghatározott személyek részére, továbbá azon igénylő és általa eltartott személyek részére, aki életkora vagy egészségi állapota miatt nem képes az (1) bekezdés szerinti étkezésről más módon gondoskodni.

(3) Az étkeztetésért térítési díjat kell fizetni. A térítési díjat

a) az állátást igénybe vevő jogosult,

b) a szülői felügyeleti joggal rendelkező törvényes képviselő,

c) a jogosult tartására, gondozására kötelezett és képes személy köteles megfizetni.

(4) A térítési díj alapja az élelmezés nyersanyagköltségének, valamint az étkeztetéssel kapcsolatosan felmerült költségnek egy ellátottra jutó napi összege (a továbbiakban: élelmezési térítés).

Az étkeztetésért fizetendő általános forgalmi adóval növelt személyi térítési díj, amely az élelmezési térítés és az igénybe vett étkezések számának szorzata, nem haladhatja meg az ellátást igénybe vevő rendszeres havi jövedelmének 25 %-át.

(5) Az önkormányzat e feladatát a fülei Fülemüle Óvoda bevonásával látja el.

**IV. Fejezet**

**Záró rendelkezések**

**12. § (1)** Ez a rendelet 2014. január 1-jén lép hatályba.

(2) Hatályba lépésével egyidejűleg hatályát vesztik Füle Községi Önkormányzat Képviselő-testületének 6/2006. (VII. 21.)K. számú rendelete a szociális igazgatásról és szociális ellátásokról és az ezt módosító 8/2006. (IX. 8.) K. számú rendelet.

 Gubicza József Frankné Gőcze Zita

 polgármester jegyző

**Záradék:**

A rendeletet 2013. december 20-án a Fülei Közös Önkormányzati Hivatal hirdetőtábláján történő kifüggesztéssel kihirdettem.

Füle, 2013. december 20.

 Frankné Gőcze Zita

 jegyző

1. Beiktatta: 4/2014. (IV. 30.) önkormányzati rendelet. Hatályos: 2014. V. 1-jétől. [↑](#footnote-ref-1)